
  
    
  


	Comezo

             Cando xazan do cisne 
             os febrentos despoxos, 
             sobre do verde da ribeira escura, 
             e xa non se ouza o canto harmonioso, 
              
             dádelle sepultura 
             no promontorio aquel, areoso e vougo, 
             onde o Anllóns, o seu nativo río, 
             (que el máis amou de todos), 
             da peregrinación antiga súa 
             e do longo traballo acha repouso.
 
             Que diga o mariñeiro, 
             rudo fillo do Osmo, 
             ó entrar pola Barra 
             volvendo o escuro rostro: 
             Alí xaz o que fora 
             noutro tempo cantor do eido noso .
 



	Descubrir o texto

 Comprender

 Descubrimos o texto 
 1 - Lectura atenta do texto e comprensión do léxico. 
     -Explica o significado e valores de: xacer, febrentos despoxos, promontorio areoso e vougo, achar repouso .    
 2 - Observa a estrutura do poema: 
     -  como aparece organizada? 
     -  destaca os elementos fundamentais das súas partes 
     -  tendo en conta estes elementos, pensas que este poema obedece ao concepto tradicional de estrofa? Razoa a túa resposta. 
 3. - Observa e destaca os elementos que conforman o escenario do poema: 
     -  aparece este descrito? 
     -  en caso contrario, que recurso utiliza o poeta para presentalo? 
     -  cal é a súa función no texto?. 
 4. - No poema aparecen o río e o cisne nunha función simbólica.  Ambos gozan dunha grande e antiga tradición literaria: 
     -  procura información sobre o seu tratamento na historia da literatura. 
     -  analiza logo o seu valor simbólico no poema de Pondal. 
     -  na última parte do poema aparece unha figura humana, o rudo fillo do Osmo. 
     -  porque o poeta o denomina deste xeito? 
     -  que valor lle darías ás súas palabras?
 



	Coñecemos a literatura

 Pondal

 Os fundamentos teóricos e estéticos da obra de Pondal 
 A obra de Eduardo Pondal aparece como profundamente orixinal e innovadora no contexto da literatura galega do século XIX.  Lonxe do ruralismo temático e formal de grande parte dos poetas daquel tempo, os seus poemas inspíranse (e parecen influenciados por) nalgunhas das grandes correntes estéticas e míticas da literatura europea desde fins do século XVIII. 
   
 A interpretación mítica da orixe galega: O celtismo e o ossianismo. 
 Os estudios históricos, desde o século XIX ata a época da xeración Nós na segunda década do XX, tiveron como obxecto a recuperación e a concienciación histórica de Galicia. Xa desde o século XVIII, na época dos Ilustrados, existira unha notábel preocupación polo seu coñecemento e os estudios dos eruditos estaban centrados na xeografía, a natureza ou a lingüística.
 
 O Celtismo 
 Mais no século XIX a incerta orixe de Galicia e a súa personalidade histórica van centrar a atención dos historiadores, cunha decidida intención política. O galeguismo da época dos Precursores precisaba coñecer as raíces de Galicia, o seu pasado histórico, co que respaldar o proceso de afirmación nacional e as  reivindicacións administrativas e sociais. A defensa do idioma e do país como realidade física foran asumidas de forma totalmente decidida pola poesía dos Precursores. 
 Nace así a teoría sobre a orixe céltica de Galicia, que terá unha grande resonancia na cultura galega do século XIX e en épocas posteriores. A defensa da procedencia céltica significaba defender a singularidade galega como nación fronte ao resto dos pobos hispánicos, servindo como soporte a unha ideoloxía política de carácter galeguista. 
   
 As teses das orixes celtas aparecen na primeira metade do século nas obras de historiadores como Verea e Aguiar ou Faraldo, caracterizadas polas súas interpretacións románticas e pouco rigorosas, centrando a atención na Galicia anterior á época da dominación romana. Verea e Aguiar, en 1838, fala dunha primitiva nación céltica estendida por Galicia, Lusitania e Asturias, que dominaría a Península Ibérica, estendéndose logo por Europa e as Illas Británicas. 
 Posteriormente, Manuel Murguía, na súa obra Historia de Galicia (1886), contribúe a sustentar o mito céltico coa figura de Breogán, fundador de Brigantia, e  o seu fillo Ith, que descobre a illa de Irlanda e embarca cara a ela coa súa xente. Manuel Murguía fai unha recreación erudita do mito, alentado polos contertulios da Cova Céltica, entre os que figuraba con nome propio Eduardo Pondal.
 
 O Ossianismo. 
 Eduardo Pondal deu ás teorías célticas de Murguía un tratamento míticoliterario, influído pola obra do poeta escocés James Macpherson, que no século XVlll dera a coñecer uns poemas atribuídos a un antigo bardo, Ossián, supostamente recollidos da tradición oral en lingua gaélica e publicados logo, con grande éxito na cultura europea da época. 
   
 O ossianismo, tomado da figura do bardo Ossián, aparece como a manifestación artística e literaria do celtismo. E, como tal,  expresará tamén o fondo ideolóxico presente naquel. 
 Na obra de Pondal, o esplendor do tempo pasado -celta- será o exemplo ético en que os galegos do s. XIX, moradores dun país oprimido, se deben inspirar. Nace así a figura do bardo pondalián, de ascendencia romántica, como idealización do propio poeta, personaxe de categoría superior á xente común. Aparece caracterizado fisicamente dunha forma case sobrenatural, ou asociado simbolicamente ás aves -corvos, cisne-, a tanxer na súa harpa. O bardo, incomprendido, vive afastado dunha sociedade que non entende a súa misión, no marco dunha paisaxe agreste, non modificada pola man humana, lonxe da cultura agrícola -un bosque vello, o cumio dun monte frente ao mar, a gándara- e con frecuencia preto dun dolmen como testemuña do esplendor do tempo pasado.
 
 O helenismo. 
 A influencia da cultura helénica, clásica e moderna, aparece en Pondal en motivos como a alusión aos piñeiros como exércitos dispostos ao combate, o sentimento heroico, a rudeza espartana ou a morte pola patria. 
 O helenismo, que aparece nos poetas románticos, está relacionado na poesía de Pondal co ossianismo, unindo deste xeito o sentimento telúrico da terra coa manifestación épica daquel que lle dá o carácter heroico que chamará  a loitar pola patria.
 


 Vida e obra de Pondal

 Pondal naceu na Ponteceso en febreiro de 1835, no seo dunha familia burguesa acomodada. Iniciou a súa formación na rectoral de Nemiña, que máis tarde recordará no poema O dolmen de Dombate. En 1848 vai estudiar a Santiago o Bacharelato, e máis tarde estudiará Medicina, licenciándose en 1860. 
 Cando o poeta chegou a Santiago comezaba naqueles anos o rexurdir cultural e político galego. Dous anos antes da súa chegada tivera lugar a revolución de 1846, que rematara de forma tráxica. 
 Pondal comeza a compor poemas moi cedo e na súa estancia en Compostela irá cobrando sona como poeta, participando no Banquete de Conxo, acto progresista de confraternización entre estudiantes e obreiros en que dará lectura a un poema no Brinde, compartindo este acto con outro poeta novo, Aurelio Aguirre.
 
 Licenciado en Medicina, Pondal traballa como médico da Armada en Ferrol, e máis tarde oposita ao Corpo Médico de Sanidade Militar. Desagradándolle a vida da milicia, decide deixar pronto esta actividade. 
 Entregado á creación poética, o resto da súa vida transcorrerá entre Ponteceso, Santiago e A Coruña, desenvolvendo unha importante actividade cultural, centrada de xeito significativo na tertulia da Cova Céltica da Coruña e na relación con escritores e persoas do mundo da cultura galega e foránea. 
 Pondal morre na Coruña  en 1917 e o seu enterro, como o de Curros Enríquez, convértese nunha mostra de fervor popular.
 
  
 "É doutrina communmente aceitada que o noso Rexurdimento se produce como consecuencia do romantismo. Pero, en realidade, a literatura galega non renace baixo o signo do romantismo senón do realismo. Con rigor, non se pode falar dun movimento romántico galego. En Galicia, o romantismo é serodio e tende a se producir en español. O proceso xeral de evolución das literaturas europeas (romantismo, realismo-naturalismo, reacción idealista) non se dá na literatura galega. Case ao mesmo tempo que Rosalía Castro funda a grande liña realista coa publicación de Cantares Gallegos  (1863), Eduardo Pondal inauguraba o que eu chamo neste libro Escola Formalista- que representaba a versión galega da reacción idealista finisecular- cos seus Queixumes dos pinos  (1886)".
 
 Méndez Ferrín, X.L., De Pondal a Novoneýra, Ed. Xerais, Vigo 1984
 
 Obra
 
 A Campana de Anllóns
 
 Publicado en 1858 e despois no Album de la Caridad en 1862, o poema aparecerá logo formando parte de Queixumes dos pinos. 
 Neste poema figuran algúns dos temas e motivos característicos da poesía posterior de Pondal: o soño, a melancolía, o sentimento do tempo pasado, a interpretación transcendental e idealista da paisaxe, etc. 
 Tamén a música, que aparecerá de forma constante en toda a obra de Pondal, de diferentes xeitos: os bardos a tanxeren as harpas, o vento a soar nos piñeiros, as fadas a cantaren cousas doutros tempos, as aves, etc.  O son das badaladas da campá de Anllóns convoca o tempo pasado e enche de melancolía e dor o espírito do protagonista, un mozo de aldea preso no calabouzo de Orán.
 
  Queixumes dos pinos
 
 Carbalho Calero ten sinalado que Queixumes dos pinos  representa, fronte aos Rumores de los pinos, a vontade de Pondal por ser poeta en galego. Próximo a esta mesma opinión, Manuel Forcadela afirma significar esa obra a consciencia da propia voz e o empeño en construír un mundo poético que revela amplamente o seu desexo de anovamento. 
 Publicado en 1886, a estética de Queixumes dos pinos está relacionada estreitamente co movemento simbolista, iniciado cara a 1875 coa aparición de Une saison en Enfer, de A. Rimbaud, ou L'Apres midi d'un faune  de S. Mallarmé. 
 Queixumes dos pinos, escrito enteiramente en galego, se exceptuarmos dous poemas bilingües, expresa o esforzo creador do seu autor por dotar as nosas letras dunha lingua literaria de alto valor estético.
 
 Estrutura
 
 O libro comeza co canto dun bergantiñán, mentres recorda a servidume da patria:
 
  
             Polo baixo cantando, 
             o boo bergantiñán, 
             coa aguillada ó lombo 
             e garboso ademán, 
             .................................. 
             por cousas que n'esplica 
             dun fondo e vago afán, 
             mil escuras suidades 
             ceibando ós ecos vai 
             e da patria a punxente servidume 
             parce recordar. ...
 
  
 E termina tamén co canto do mesmo personaxe sobre o mesmo tema. Así pois, a obra de Pondal ofrece unha estrutura fechada, de forma semellante a Cantares Gallegos de Rosalía de Castro. Os poemas de Queixumes dos pinos non levan título, o que lle dá ao libro o carácter de texto único, que parece acorde coa condición de canto, presente no poema inicial.
 
 Publica tamén numerosos poemas na prensa periódica, ou pequenas coleccións, como A fada dos montes  (1872) ou Grandeiras  (1884). Ao longo da maior parte da súa vida traballou na composición da epopeia Os Eoas, obra extensa e inconclusa, que inspirado en poemas épicos como Os Lusiadas   ( s. XVl) do poeta portugués Luis de Camões, ou Xerusalen liberada  do italiano Torquato Tasso, pretende narrar o descubrimento de América. 
  
 


 Temas da obra de Pondal

 A obra poética de Pondal caracterízase, entre outros aspectos, pola orixinalidade estética e a innovación temática. Destacaremos os seguintes temas, todos eles interrelacionados na estrutura dos poemas:
 
 O bardismo    
 
 A figura do bardo, poetizada e ilustrada polos románticos, aparece identificada co mesmo poeta. O bardo, figura de tráxico e misterioso perfil, representa un plano ideal e un modelo moral, proxectándose na figura do poeta. No apartado dedicado ao ossianismo falamos do bardo pondalián. Este aparece estreitamente relacionado co canto para expresar a través del a memoria do pobo e o seu destino:
 
             Sinxela rapaceta, 
             non me teñas temor, 
             non son un vagamundo, 
             non son ningún ladrón. 
             Xeroglífico ousado 
             do limo soñador 
             vou e, ignoto a min mesmo, 
             escuro enigma eu son.
 
 Sendo superior aos mortais, aparece distinguido con trazos físicos identificados co seu retrato moral: vestido de forma estraña, barba medrada, semblante pálido. Outros aspectos que o caracterizan son a memoria e a melancolía.
 
 A conciencia do pobo
 
 Relacionado estreitamente co bardo aparece o sentimento de liberdade, tanto no plano individual como no colectivo. O bardo é o portador da dignidade do seu pobo e dos seus signos de identidade.  O seu propósito será despertar a conciencia daquel. Debemos ter en conta que a poesía de Pondal  se sitúa no contexto  histórico do Rexurdimento pleno, no que se conxuga o desexo da restauración cultural e lingüística co propósito dunha organización política de carácter rexionalista. E tamén debemos considerar o propio ideal federalista de Pondal, a unión dos pobos ibéricos e o destino histórico de Galicia nese proxecto.
 
 A defensa do idioma
 
 A defensa da lingua é un tema recorrente na poesía galega desde o século XVlll. Na obra de Pondal acada o ton idealista propio da súa obra, denunciando a situación do galego, lingua de escravos, esquecida polos propios fillos. O galego é cualificado en Pondal como aquel dos patrios acentos ou dos doces acentos xocundos, oposto ás estrañas palabras de servos, ignaros e escuros. 
 Esta actitude é coherente co esforzo do poeta por dignificar o galego, especialmente no campo da creación literaria, preocupándose da escolla léxica, introducindo cultismos e cultivando unha especial sonoridade.
 
  A melancolía
 
 A melancolía pondaliana, desde un plano esencialmente literario, pódese interpretar como a perda da patria ou da liberdade, valores abstractos sobre os que se proxecta o eu poético. Tamén está relacionada coa figura do bardo, en tanto que ser incomprendido e tráxico. 
 Aparece, pois, como punto de encontro de duas liñas: unha, no contexto da realidade histórica e social galegas do século XlX, como manifestación dun poeta dotado dunha conciencia superior ao común, culto e idealista, con responsabilidade moral relacionada cun fondo ideolóxico e de compromiso cívico; a outra, como tendencia do poeta á vaguidade e á tristeza. 
 Relacionados coa melancolía aparecen tamén a preocupación perante o paso do tempo e a morte, presentada en ocasións como ausencia do bardo(ver na Escolma o poema Das africanas praias veciñas).
 
 A invocación da paisaxe
 
 A natureza que Pondal presenta nos seus poemas é salvaxe, lonxe da paisaxe profundamente alterada pola cultura humana que nos presentan Rosalía de Castro e os demais poetas da época. 
 A identificación do poeta coa paisaxe non é só afectiva, senón chea de significado mítico e histórico. Os seres elementais da terra (árbores, aves, mamíferos) ou os relativos ao ar (vento) e mesmo aqueles relativos á cultura humana (castros) están fortemente simbolizados. Destacamos algúns dos valores simbólicos máis interesantes: 
 - o vento, como testemuña da historia  e como expresión do paso do tempo, está relacionado coa voz humana e a música (harpa). 
 - as aves (corvos, cisne, andoriñas, mazarico) simbolizan a liberdade, o paso do tempo, o sentimento de nobreza, a nostalxia, a morte e o mesmo poeta. 
 - toponimia: a presencia de numerosos nomes de lugares, xeralmente da rexión de Bergantiños, indica a relación do poeta coa terra canto elemento telúrico e a procura da noción de patria. 
 - as árbores simbolizan a revelación e o sentido trascendental; a identificación dos piñeiros coas harpas dos bardos simboliza o canto dos tempos pasados, con valor mítico, o ideal de beleza, a soidade e a fortaleza.
 



	Escolma

 1 
 Que barba non cuidada! 
 Que pálida color! 
 Que vestido que longa 
 Non curanza afeóu! 
 Quezáis é algun malvado, 
 Quezáis é algun ladron... 
 Miña madre, valédeme, 
 Valédeme, por Dios; 
 Quezáis é algun minguado, 
 Q'o juicio lle mancou; 
 Oh! que vista tan brava, 
 Chea d'espanto e dor! 
 Non sei se me dá medo, 
 Se me dá compasión; 
 Parece un pino leixado do vento, 
 Parece botado do mar de Niñons.
 
 —Singela rapaceta, 
 Non me teñas temor; 
 Non son un vagamundo, 
 Non son ningun ladron: 
 Geroglífico ousado 
 Do limo soñador, 
 Vou, e ignoto á min mismo 
 Escuro enígma eu son; 
 Se quezáis estou tolo, 
 Estou tolo d'amor: 
 Por eso as boas gentes, 
 Pr' onde vagante vou, 
 O ver meu abandono, 
 Din con admiracion: 
 Parece un pino leixado do vento, 
 Parece botado do mar de Niñons.
 
 Pensamentos insómnes 
 Turbulenta ambición, 
 Propósitos de ferro, 
 O ánimo nobre ousou: 
 De mil suidades fondas, 
 O túrbido escadron, 
 Com'a Luzbel privára, 
 Do primeiro esplendor. 
 Son os bardos sapientes, 
 Que lei fatal lanzou, 
 Soñadores e vagos, 
 De sua condicion: 
 Por eso eu á min mesmo, 
 Non me conozo, non; 
 E escraman os camiños 
 Mesmos por onde vou: 
 Parece un pino leixado do vento, 
 Parece botado do mar de Niñons.
 
 2
 
 Das africanas prayas veciñas, 
 Como costuman, 
 Retornarán, 
 As amabres e doces anduriñas; 
 E pol-o bardo, 
 Preguntarán.
 
 Mais os curutos, 
 En donde os pinos 
 Queixárse sóen, 
 C'o vento soán, 
 Já sabedores 
 Dos seus destinos, 
 Cal quen teme decir esquiva nova, 
 Nada dirán.
 
 3
 
 Non en presentes 
 Cousas pensando, 
 Ó doce eido, 
 Quezáis irán; 
 E o lar escuro, 
 Vougo mirando, 
 PoI-o bardo dos servos e ilotas 
 preguntarán. 
 Da Barra as brisas, 
 Que no pendido, 
 Deixado fórmide, 
 Repousarán; 
 Con un profundo, 
 Longo gemido, 
 Suspirando nas cordas de ferro 
 responderán.
 
  
 4
 
 Da alma n' o fondo, 
 Eu levo unhas cordas, 
 Que á cada momento, 
 Soando están soas: 
 S' estou vigilando, 
 Ocúpanme as horas; 
 S' en prácido sono, 
 Os membros repóusan, 
 Agítanse insómnes, 
 Já doces, já roucas. 
 En vano febrénto, 
 Nas luitas recónditas, 
 O ánimo ousado, 
 En vano s' esforza; 
 Por domar o tumulto sublime, 
 As férvidas notas, 
 Soberbias, agrestes, 
 Salvages, grandiosas; 
 Que ¡ay! n' o profundo 
 Dos bardos repousan; 
 ¡Cal repousan as chispas que dórmen, 
 Nas altas curotas!
 
 5
 
 Feros corvos de Xallas, 
 Que vagantes andás; 
 En salvage compaña, 
 Sin hoxe nin mañan;¡ 
 Quen poidera ser voso compañeiro, 
 Pol-a gándra longal!
 
 Algo de vago e fero, 
 Do meu ser no profundo 
 Eu levo, com' as brétomas 
 Dos curutos escuros; 
 E unha ruda e salvage 
 Incrinacion dos seres vagamundos.
 
 Algo do rudo vento 
 Q' azouta o cabo Ougal; 
 Do salvage miñato, 
 Que leva o vento soán; 
 E con nobre ufanía, 
 O esquivo mato registrando vai! 
 Algo das vagas brétomas, 
 Algo das uces altas, 
 Algo dos libres corzos,
 
 E das feras bandadas 
 Dos corvos vagamundos, 
 Ques' espaIlan de XáIIas polas gandras.
 
 6
 
 Muitas veces nos matos nativos, 
 No crepúsculo fusco e calado, 
 S' escuita das aves, 
 O rápido paso; 
 Das aves aquelas, 
 Do pico tamaño, 
 Que sóon retirarse 
 Dos rudos traballos, 
 D' escollos e prayas 
 Do fero Oceáno; 
 E van en ringleira, 
 Gritando e voando; 
 En demanda das illas Sisárgas, 
 Seu noto reparo.
 
 Ah! quen fora com' elas tan libre! 
 Cautivo do barro, 
 Con fonda tristura, 
 Dixérase o bardo, 
 Que soña antr' as uces, 
 Co tempo pasado, 
 Que fora tan libre, 
 Fugindo do trato, 
 Falaz, inseguro, 
 Dos nécios humanos! 
 Quen poidera vivir coma elas, 
 Nas prayas e bancos, 
 Nos baixos e furnas, 
 Nas sirtes e fachos, 
 Nos seos esquivos 
 Dos feros peñascos!
 
 7
 
 Cando no escarpado cabo, 
 Sae a fror da caramiña, 
 Ó cazador anunciando, 
 A leda estacion garrida; 
 Cando da doce Suévia, 
 Ás doces prayas amigas, 
 En nobelo gentil ajuntadas, 
 Chegan as ligeiras píllaras;
 
 Entonces dó bardo o espírito, 
 Que soña antr' as uces hirtas; 
 No formoso instrumento apoyado, 
 En donde o vento suspira;
 
 Mentras os fillos dos celtas, 
 Cumpren serva e innobre vida; 
 Entonces o espírito invade do bardo, 
 Escura melancolía.
 
 8
 
 As almas escravas, 
 D' ideas non grandes, 
 Van pensando mil cousas femíneas, 
 Molentes e infámes.
 
 Mil soños forjando, 
 Q' o ánimo agobian; 
 Arrastrando infamantes cadéas, 
 Cal brandos ilótas.
 
 Espíritos brandos, 
 Esprítos muliebres; 
 Sedentários, que lenta consóme, 
 E mórbida frebe.Mais á alma do bardo, 
 Enérgica, ousada, 
 Q' audaz libertade, 
 Tan sóo soña e ama;Vai pensando en propósitos férreos, 
 Q' erguéran a pátria!
 
 9
 
 A língua tivéran, 
 Por língua d' escravos; 
 Esquecéran os pátrios acentos, 
 Suidosos e brandos.
 
 Dos propios acentos, 
 Tivéran vergonza; 
 De cautivos faláran palabras, 
 De sérvos e ilotas.
 
 Deixáran os doces 
 Acentos jocundos, 
 Por estrañas palabras de sérvos, 
 Ignáros e escuros. 
 A nai afrigida, 
 Da escura miséria, 
 Os propios tomára, 
 Por gente estrangeira; 
 E espantada escuitára dos fillos, 
 A plática serva.
 
 10
 
 «E tí, campana d' Anllons, 
 Que vagamente tocando, 
 Derramas nos corazons, 
 Un bálsamo triste e brando, 
 De pasadas ilusións.
 
 Alá nos pasados ventos, 
 Primeiros da miña vida, 
 Oyo os teus vagos concentos, 
 Reló dos tristes momentos, 
 Da miña pátria querida.
 
 ¡Cántas veces te lembróu, 
 O que marchóu para a guerra, 
 Cando á súa nai deixóu; 
 E partindo á estraña terra, 
 De Baneira t' escuitóu!
 
 ¡Cántas do mar africano, 
 Cautívo bergantiñan; 
 Oío n' hun soño tirano, 
 O teu tocar soberano, 
 Aló nas tardes do vran!
 
 Cando te sinto tocar, 
 Campana d' Anllons doente, 
 N' unha nuite de lunar..... 
 Rompo triste a suspirar, 
 Por cousas d' un mal ausente.
 
 Cando doída tocabas, 
 PoI-as tardes á oracion, 
 Campana, sempre falabas, 
 Palabras con que cortabas, 
 As cordas do corazon.
 
 Estabas contando ós ventos, 
 Cousas do meu mal presente; 
 Os meus futuros tormentos, 
 Que dabas con sentimentos, 
 Segun tocabas doente.
 
 Campana, se pol-o vrán, 
 Ves lumiar na Ponte-Ceso, 
 A cachéla de San Joan; 
 Dílle a todos que estóu preso, 
 Nos calabozos d'Orán.
 
 E a aquela rula inocente, 
 Que me morría d' amor, 
 No regazo docemente, 
 Tembrando com' unha fror, 
 Sobre escondida corrente;
 
 Diráslle, que unha de ferro, 
 Arrastro, rouca cadéa, 
 Castigo atroz do meu erro; 
 E que dentro d' este encerro, 
 O seu amor me aluméa.
 
 E tí, golondrina errante, 
 Dos longos campos d' Argel; 
 S' a miña terra distante, 
 Te leva o voxo constante, 
 DílIe o meu penar cruel.
 
 S' alguén por min preguntar, 
 Dille que estou en prisións; 
 E unha nuite de lunar, 
 Iráste unha vés pousar, 
 No campanario d' Anllons.»
 
 Así triste en terra alléa, 
 Aló nas prisions d' Orán, 
 Cantaba un mozo d' aldéa; 
 E nos grillons da cadéa, 
 Levaba ó compás ca man.
 
 «Oh nai da miña vida, 
 Adios, adios, meu pai; 
 Prenda de min querida, 
 Adios, oh miña nai: 
 Sombras dos meus avós, 
 Río da Ponte-Ceso, 
 Pinal de Tella espeso,.... 
 Acordávos d' hun preso, 
 Como él o fai de vós:
 
 Campana de Anllons, 
 Noites de lunar, 
 Luna que te pós, 
 Detrás do pinar; 
 Adios..... 
 Adioos..... 
 Adiooos.....»

     Que din os rumorosos 
     Na costa verdecente, 
     Ó raio trasparente, 
     Do prácido luar...? 
     Que din as altas copas 
     De escuro arume arpado, 
     Co seu ben compasado, 
     Monótono fungar...?
 
     Do teu verdor cingido, 
     É de benígnos astros, 
     Confin dos verdes castros, 
     E valeroso clán, 
     Non dés a esquecemento, 
     Da injuria o rudo encono; 
     Despérta do teu sono, 
     Fogar de Breogán.
 
     Os boos e generosos, 
     A nosa voz entenden; 
     E con arroubo atenden, 
     O noso rouco son; 
     Mas, sós os ignorantes, 
     E férridos e duros, 
     Imbéciles e escuros 
     No-nos entenden, non.
 
     Os tempos son chegados, 
     Dos bardos das edades, 
     Q'as vosas vaguedades, 
     Cumprido fin terán; 
     Pois donde quer gigante, 
     A nosa voz pregóa, 
     A redenzón da bóa 
     Nazón de Breogán.
 
  
 



	Obradoiro

 1.-  Temos comentado que a natureza en Pondal non está alterada pola man humana, presentando escenarios salvaxes e afastados (a gándara, bosques vellos, a costa). Compara os textos deste poeta cos de Rosalía e Curros presentes nas respectivas antoloxías, centrándote en dous aspectos de forma esencial: 
     - o tipo de paisaxe 
     - o tratamento que lle dá o poeta 
 2.-  Sabemos que unha das consecuencias dos Séculos Escuros foi o descoñecemento da nosa cultura medieval. Compara o tratamento da paisaxe nas cantigas de amigo e nos poemas de Pondal. Qué diferencias substanciais observas? 
 3.-  Anota as diferentes aves que aparecen nos poemas da antoloxía e estudia os seus valores simbólicos. Correspóndense cos indicados no apartado A invocación da paisaxe? 
 4.-  Observa os poemas Das africanas praias veciñas e Non en presentes. Tendo en conta a súa estrutura e tema, podemos afirmar que forman un único texto completo?   
 5.-  Elabora unha lista cos adxectivos máis frecuentes relacionados cos elementos da natureza, e logo fai o mesmo cos relacionados co bardo ou poeta. Existe algunha correspondencia entre eles? 
 6.-  Tendo en conta o comentario do poema de presentación, e observando os restantes, a estrutura dos poemas de Pondal é tradicional ou innovadora? Poderías definir algunha característica común na estrutura destes poemas? 
 7.-  Indicamos dúas liñas converxentes na manifestación da melancolía. Podes explicar cal delas se manifesta no poema Cando no escarpado cabo? Explícao de forma razoada. 
 8.-  No comentario do pofesor Méndez Ferrín aparecen os conceptos de realismo e idealismo. Procura información sobre eles nun manual de literatura ou nunha enciclopedia. 
  9.-  O celtismo é un tema, actitude estética ou estilo presente na literatura do século XlX. Na prosa medieval coñecemos a chamada Materia de Bretaña. Poderiamos relacionar a temática artúrica coa literatura céltica? 
 10.- Procura na literatura do século XX ( R. Cabanillas, Méndez Ferrín) a presencia da temática céltica ou da materia artúrica. Que innovacións ofrecen a respecto da literatura anterior, no tratamento dos temas, presentación de personaxes ou calquera outro aspecto?
 
 11.- Recolle información e elabora un traballo sobre a chamada música céltica. Organizade en grupo audicións de obras de Alan Stivell, Clannad, Milladoiro, Chiefftains, Gwendal ou doutros autores que coñezas.

